Innspillingene var noe uortodokse, da Barrett først spilte inn sang, akkompagnert av sitt eget spill på akustisk gitar, og resten av musikken ble overdubbet. De andre musikerne ble meget frustrerte over dette, da Barretts sang og spill viste seg å være usammenhengende, uforutsigbart og kaotisk. Barrett kunne hoppe over takter og legge til takter tilsynelatende tilfeldig, og av og til holdt han samme akkord over en lengre periode for så plutselig å falle tilbake til den opprinnelige akkordprogresjonen.